C 100/110
DA
Den Europæiske Unions Tidende
16.3.2023
3.15.
Kontorerne for forvaltning af aktiver vil være specialiserede organer, der oprettes eller udpeges i hver medlemsstat for at sikre en effektiv forvaltning af beslaglagte og konfiskerede formuegoder og for at samarbejde med andre kompetente myndigheder med ansvar for sporing, identifikation, beslaglæggelse, konfiskation og forvaltning enten på nationalt plan eller i grænseoverskridende sager.
Forslaget til direktiv fastlægger mere præcist kontorernes roller og opgaver og skaber større klarhed for medlemsstaterne i forbindelse med fastlæggelsen af deres infrastruktur til inddrivelse af aktiver. 3.16.
Afhændelse eller tilbagelevering af aktiver i grænseoverskridende sager bør være omfattet af aftaler om deling af aktiver, der skal undertegnes af de relevante medlemsstater.
De nationale systemer kan variere betydeligt med hensyn til, hvilken type myndigheder og procedurer der er nødvendige for at indgå sådanne aftaler.
Forslaget til direktiv indeholder ikke specifikke bestemmelser på dette område.
Det bør derfor udtrykkeligt give kontorer for inddrivelse og forvaltning af aktiver relevante beføjelser i den henseende. 3.17.
Samarbejdet med tredjelande er særlig vigtigt, da organiseret kriminalitet også eksisterer uden for EU og udgør en betydelig risiko for EU's indre sikkerhed.
Da den organiserede kriminalitet er blevet mere forbundet, international og digital, er det vigtigt at sikre, at myndighederne i tredjelande er i stand til at samarbejde med deres kolleger i medlemsstaterne.
Der bør overvejes forskellige bistands- og støtteinstrumenter med henblik på en yderligere håndhævelse af det foreslåede direktiv. 3.18.
De høringsinstrumenter, som Kommissionen anvendte forud for direktivforslaget, var inkluderende og tilpasset de forskellige interessenter — navnlig de relevante myndigheder, fagfolk, erhvervsorganisationer, civilsamfundsorganisationer og den brede offentlighed — med hensyn til varighed og metoder.
EØSU anerkender Kommissionens bestræbelser på at tilvejebringe pålidelige data og oplysninger om situationen og fremskridtene i medlemsstaterne og i EU som helhed på området inddrivelse af ulovlige aktiver.
Det forventes, at der vil blive gjort en lignende indsats under direktivets gennemførelse i national lovgivning og evalueringen af denne.
Bruxelles, den 14. december 2022.
Christa SCHWENG Formand for Det Europæiske Økonomiske og Sociale Udvalg